Erwerdige grote myt begherynghe alles guden tovoren etc. Her Otto, leve frundt, besunderghe gude ghunre. Juwer erwerdicheit genoghe tho weten, dat wii juwen breff, an uns gesandt, wol ontfanghen unde vornomen hebben, de gescreven was uppe Raseborch des irsten vrydaghes in der vasten etc. Alz juwe erwerdicheit unss schrivet, offte ghii hiir wat van Raseborgh offte ut juweme gebeyde senden, offte dat veylich moghe wesen in unser stadt etc.; hiirupp soe wete juwe erwerdicheit, wes hiir kumpt in unse stadt, dat sall hiir geveyliget wesen etc. Komet juwe buren hiir in unse stadt, de moghen hiir kopen unde vorkopen tho erer nottrofft. Hiirmede bevele wii juwe erwerdicheit Gode almechtich tho langhen, salyghen tiiden. Screven under unseme secreete, des donredages vor palmedage anno xxvij etc. Borghermestere unde radmanne tho Revale. Adress: Deme ersamen, gestrenghen ryttere, hern Otten Pogghevytzsen, hovedmanne uppe Raseborgh, myt werdicheide dandum.